На основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/15, 29/17, 24/19, 66/20 и 38/21), чл. 11., 22. и 23. став 4. Покрајинске скупштинске одлуке о буџету АП Војводине за 2022. годину („Службени лист АПВ“, брoj 54/21), у вези са Покрајинском скупштинском одлуком о програму заштите, уређења и коришћења пољопривредног земљишта на територији Аутономне покрајине Војводине у 2022. години („Службени лист АПВ“, број 54/21), и Правилником о спровођењу конкурса које расписује Покрајински секретаријат за пољопривреду, водопривреду и шумарство, покрајински секретар за пољопривреду, водопривреду и шумарство (у даљем тексту: покрајински секретар) доноси

# ПРАВИЛНИК

**О ДОДЕЛИ СРЕДСТАВА ЗА СУФИНАНСИРАЊЕ НАБАВКЕ ОПРЕМЕ И СИСТЕМА ЗА НАВОДЊАВАЊЕ И ОПРЕМЕ ЗА ПОБОЉШАЊЕ ВОДНОГ, ВАЗДУШНОГ И ТОПЛОТНОГ РЕЖИМА БИЉАКА НА ТЕРИТОРИЈИ АП ВОЈВОДИНЕ У 2022. ГОДИНИ**

**Опште одредбе**

Члан 1.

Правилником о додели средстава за суфинансирање набавке опреме за наводњавање и опреме за побољшање водног, ваздушног и топлотног режима биљака на територији АП Војводине у 2022. години (у даљем тексту: Правилник) прописује се намена средстава, поступак додељивања средстава, критеријуми за доделу средстава и друга питања значајна за конкурс из програма заштите, уређења и коришћења пољопривредног земљишта на територији Аутономне покрајине Војводине у 2022. години (у даљем тексту: Програм), који је саставни део Покрајинске скупштинске одлуке о програму заштите, уређења и коришћења пољопривредног земљишта на територији Аутономне покрајине Војводине у 2022. години („Службени лист АПВ“, бр. 54/21) на који је сагласност дало Министарство пољопривреде, шумарства и водопривреде број: 320-11-10827/2021-14 од 29.11.2021. године

Програм из става 1. овог члана усвојила је Скупштина Аутономне покрајине Војводине, а Покрајински секретаријат за пољопривреду, водопривреду и шумарство (у даљем тексту: Покрајински секретаријат) задужен је за његову реализацију.

# Висина и начин доделе средстава

Члан 2.

За реализацију активности предвиђено је укупно - **370.000.000,00 динара**.

Средства из става 1. овог члана додељиваће се путем конкурса који се објављује у дневним новинама „Дневник“, на интернет страници Покрајинског секретаријата, као и у „Службеном листу АП Војводине“ (у даљем тексту: Конкурс).

Конкурс је отворен до **18.02.2022. године**.

Документација поднета на Конкурс се не враћа. На захтев подносиоца пријава, који нису остварили право на бесповратна средства, могуће је враћање документације, уз достављање оверене фотокопије исте.

Средства за подршку инвестиција – према Правилнику и по Конкурсу – додељују се бесповратно.

Бесповратна средства за подршку инвестиција по конкурсу утврђују се у износу до 60% од прихватљивих трошкова инвестиције.

За подносиоце пријава: физичка лица, предузетнике и правна лица, чије је газдинство регистровано на подручју са отежаним условима рада у пољопривреди, жене носиоци пољопривредних газдинстава, и физичко лице и оснивач правног лица млађи од 40 година, бесповратна средства за подршку инвестиција по овом конкурсу утврђују се у износу до 70% од укупних прихватљивих трошкова ивестиције (у случају да правно лице има више оснивача и уколико је само један оснивач старији од 40 година, а други млађи, бесповратна средства утврђују се у износу до 60% од прихватљивих трошкова инвестиције).

Приликом обрачуна, узима се вредност инвестиције **без пореза на додату вредност (ПДВ)**.

Максималан износ бесповратних средстава по једној пријави не може бити већи од **7.700.000,00 динара**.

Минималан износ бесповратних средстава по једној пријави износи **21.000,00 динара**, а разматраће се само пријаве чија је вредност прихватљивих трошкова инвестиције једнака **35.000,00 динара**, или већа од тог износа.

Приликом разматрања поднетих пријава за остваривање бесповратних средстава, признаваће се само инвестиције реализоване након 01.01.2022. године.

У циљу удруживања пољопривредних газдинстава, боље искоришћености изграђених система за наводњавање на територији АП Војводине и заливања великих површина употребом самоходних аутоматских широкозахватних уређаја за заливање, предвиђена је могућност да више регистрованих пољопривредних газдинстава, за реализацију инвестиције у системе за наводњавање у типу *„ренџер”, „центар пивот”, „корнер пивот“* и *„линеар”,* заједнички поднесу једну пријаву, којом се одређује пољопривредно газдинство - носилац заједничког улагања.

# Намена бесповратних средстава

Члан 3.

Бесповратна средства која се додељују по овом Конкурсу намењена су за инвестиције:

|  |  |  |  |
| --- | --- | --- | --- |
| **Р.Б.** | **ПРИХВАТЉИВЕ ИНВЕСТИЦИЈЕ** | **МАКСИМАЛАН ИЗНОС СРЕДСТАВА ПО КОРИСНИКУ** | **МАКСИМАЛАН ИЗНОС СРЕДСТАВА ПО КОРИСНИКУ)\*** |
| 1. **СЕКТОР ВОЋА И ВИНОВЕ ЛОЗЕ**
 |
| **1.1.** | **Системи „кап по кап“ са припадајућом опремом** | 150.000 РСД/ha | 165.000 РСД/ha |
| **1.2.** | **Цевне линије с распрскивачима** | 150.000 РСД/ha | 165.000 РСД/ha |
| **1.3.** | **Системи за субиригацију** | 150.000 РСД/ha | 165.000 РСД/ha |
| **1.4.** | **Капајуће цеви, капајуће траке** | 100.000 РСД/ha | 110.000 РСД/ha |
| **1.5.** | **Системи за филтрирање, системи за фертиригацију** | 100.000 РСД/ha | 110.000 РСД/ha |
| **1.6.** | **Опремање бунара** | 50.000 РСД/ha | 55.000 РСД/ha |
| **1.7.** | **Пумпе за наводњавање** | 100.000 РСД/ha | 110.000 РСД/ha |
| **1.8.** | **Агрегати за покретање пумпи за наводњавање** | 150.000 РСД/ha | 165.000 РСД/ha |
| **1.9.** | **Опрема за цевоводе** | 30% вредности прихватљивих трошкова односно највише до 800 РСД/m | 30% вредности прихватљивих трошкова односно највише до 880 РСД/m |
| **1.10.** | **Материјали за покривање култура у циљу заштите од мараза: агротекстили, агрил и малч фолије** | 30.000 РСД/ha | 33.000 РСД/ha |
| **1.11.** | **Соларни панел системи са пратећом опремом (соларне пумпе, фотонапонски панели, инвертер, контролер, акумулатор соларног система и остала пратећа електро и машинска опрема)** | 1.200.000 РСД | 1.320.000 РСД |
|  | 1. **СЕКТОР ПОВРЋА И ЦВЕЋА**
 |
| **2.1.** | **Системи „кап по кап“ са припадајућом опремом** | 50.000 РСД/ha | 55.000 РСД/ha |
| **2.2.** | **Капајуће цеви, капајуће траке, „layflat“ црева и делови за „layflat“** | 50.000 РСД/ha | 55.000 РСД/ha |
| **2.3.** | **Системи за филтрирање, системи за фертиригацију** | 50.000 РСД/ha | 55.000 РСД/ha |
| **2.4.** | **Цевне линије с распрскивачима** | 100.000 РСД/ha | 110.000 РСД/ha |
| **2.5.** | **Водени топови и системи бочних крила** | 100.000 РСД/ha | 110.000 РСД/ha |
| **2.6.** | **Тифони** | 800.000 РСД/комаду | 880.000 РСД/комаду |
| **2.7.** | **Опремање бунара** | 50.000 РСД/ha | 55.000 РСД/ha |
| **2.8.** | **Пумпе за наводњавање** | 50.000 РСД/ha | 55.000 РСД/ha |
| **2.9.** | **Агрегати за покретање пумпи за наводњавање** | 100.000 РСД/ha | 110.000 РСД/ha |
| **2.10.** | **Опрема за цевоводе** | 30% вредности прихватљивих трошкова односно највише до 800 РСД/m | 30% вредности прихватљивих трошкова односно највише до 880 РСД/m |
| **2.11.** | **Материјали за покривање култура у циљу заштите од мараза: агротекстили, агрил и малч фолије** | 30.000 РСД/ha | 33.000 РСД/ha |
| **2.12.** | **Соларни панел системи са пратећом опремом (соларне пумпе, фотонапонски панели, инвертер, контролер, акумулатор соларног система и остала пратећа електро и машинска опрема)** | 1.200.000 РСД | 1.320.000 РСД |
|  | 1. **СЕКТОР OСТАЛИ УСЕВИ**
 |
| **3.1.** | **Пумпе за наводњавање и агрегати за покретање пумпи за наводњавање** | 120.000 РСД/ha | 132.000 РСД/ha |
| **3.2.** | **Субиригација** | 160.000 РСД/ha | 176.000 РСД/ha |
| **3.3.** | **Тифони** | 800.000 РСД/комаду | 880.000 РСД/комаду |
| **3.4.** | **Опремање бунара** | 50.000 РСД/ha | 55.000 РСД/ha |
| **3.5.** | **Цевне линије с распрскивачима** | 100.000 РСД/ha | 110.000 РСД/ha |
| **3.6.** | **Водени топови и системи бочних крила** | 100.000 РСД/ha | 110.000 РСД/ha |
| **3.7.** | **Опрема за цевоводе** | 30% вредности прихватљивих трошкова односно највише до 800 РСД/m | 30% вредности прихватљивих трошкова односно највише до 880 РСД/m |
| **3.8.** | **Соларни панел системи са пратећом опремом (соларне пумпе, фотонапонски панели, инвертер, контролер, акумулатор соларног система и остала пратећа електро и машинска опрема)** | 1.200.000 РСД | 1.320.000 РСД |
| **3.9.** | **Системи за наводњавање у типу „*ренџер*“, „*центар пивот*“, „*корнер пивот*“ и „*линеар*“** | 50% вредности прихватљивих трошкова односно највише до 7.000.000 РСД | 50% вредности прихватљивих трошкова односно највише до 7.700.000 РСД |

)\* за подносиоце пријава: физичка лица, предузетнике и правна лица, чија је инвестиција на подручју са отежаним условима рада у пољопривреди, жене носиоце пољопривредних газдинстава и физичко лице и оснивач правног лица млађи од 40 година

Подносилац пријаве може поднети само једну пријаву по конкурсу за једну врсту производње (један сектор производње). Једна пријава може да обухвати више инвестиција у оквиру једне врсте производње.

Бесповратна средства, која се додељују по Конкурсу, не могу се користити за:

* + порезе, укључујући и порез на додату вредност;
	+ трошкове увоза, царине и шпедиције;
	+ плаћање путем компензације и цесије;
	+ промет између повезаних лица;
	+ новчане, финансијске казне и трошкове парничног поступка;
	+ трошкове банкарске провизије;
	+ трошкове премера и геодетских снимања;
	+ трошкове за куповину половне опреме и материјала;
	+ трошкове монтаже опреме;
	+ доприносе у натури;
	+ инвестиције и купљену опрему пре 01.01.2022. године

# Право на учешће на конкурсу

Члан 4.

Право на подстицаје остварују лица која су уписана у Регистар пољопривредних газдинстава и налазе се у активном статусу, и то:

# физичко лице:

* + носилац регистрованог комерцијалног породичног пољопривредног газдинства,
	+ предузетник носилац регистрованог комерцијалног породичног пољопривредног газдинства.

# правно лице:

* + привредно друштво носилац регистрованог комерцијалног пољопривредног газдинства,
	+ земљорадничка задруга носилац регистрованог комерцијалног пољопривредног газдинства,
	+ сложена задруга носилац регистрованог комерцијалног пољопривредног газдинства.

# носилац заједничког улагања:

* + физичко лице, предузетник или правно лице носилац регистрованог пољопривредног газдинства, овлашћено од стране два или више физичких лица, предузетника или правних лица носилаца регистрованог пољопривредног газдинства у поступку реализације заједничког улагања.

Лице из става 1. ове тачке остварује право на подстицаје за инвестиције у следећим секторима:

1. **Сектор воће,**
2. **Сектор грожђе,**
3. **Сектор поврће,**
4. **Сектор цвеће,**
5. **Сектор осталих усева**.

**Општи услови за учешће на конкурсу**

Члан 5.

Општи услови за учешће на конкурсу јесу:

# За физичка лица и правна лица:

* + Подносилац пријаве, а у поступку реализације заједничког улагања сви учесници морају бити уписани у Регистар пољопривредних газдинстава и да се налазе у активном статусу;
	+ Подносилац пријаве, а у поступку реализације заједничког улагања сви учесници морају имати пребивалиште на територији јединице локалне самоуправе са територије АП Војводине, односно подносиоци пријаве и учесници заједничког улагања ‒ правна лица морају имати седиште на територији јединице локалне самоуправе с територије АП Војводине, с тим што и место реализације инвестиције мора бити на територији јединице локалне самоуправе с територије АП Војводине;
	+ Подносилац пријаве, а у поступку реализације заједничког улагања сви учесници морају регулисати обавезе по решењима о накнадама за одводњавање/наводњавање закључно са 31.12.2021. године;
	+ Подносилац пријаве, а у поступку реализације заједничког улагања сви учесници морају регулисати доспеле пореске обавезе од стране надлежног органа јединице локалне самоуправе, закључно са 31.12.2021. године;
	+ Подносилац пријаве, а у поступку реализације заједничког улагања сви учесници морају измирити доспеле обавезе по уговорима о закупу пољопривредног земљишта у државној својини, закључно са 31.12.2021. године, уколико су корисници истог;
	+ Подносилац пријаве, а у поступку реализације заједничког улагања сви учесници за инвестицију за коју подносе захтев не смеју користити подстицаје по неком другом основу (субвенције, подстицаји, донације) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;
	+ Подносилац пријаве, а у поступку реализације заједничког улагања сви учесници не смеју имати неиспуњених уговорних обавеза према Покрајинском секретаријату за пољопривреду, водопривреду и шумарство, као ни према Министарству пољопривреде, шумарства и водопривреде, на основу раније потписаних уговора;
	+ Подносилац пријаве, а у поступку реализације заједничког улагања сви учесници и добављач опреме не могу да представљају повезана лица ‒ у смислу чланa 62. Закона о привредним друштвима („Службени гласник РС“, бр. 36/2011, 99/2011, 83/2014, 5/2015, 44/2018, 95/2018 и 91/2019);
	+ Парцеле на којима се поставља опрема – која је предмет инвестиције конкурса – морају бити уписане у Регистар пољопривредних газдинстава. Уколико је парцела у закупу, потребно је да је до истека уговора о закупу преостало најмање шест година;

**Додатни услови за предузетнике и правна лица:**

* + Подносилац пријаве – предузетник и правно лице мора бити уписан у регистар привредних субјеката и мора да се налази у активном статусу;
	+ Према подносиоцу пријаве – правном лицу не сме бити покренут поступак стечаја и/или ликвидације;
	+ Подносилац пријаве – правно лице мора бити разврстано у микро и мало правно лице, у складу са законом којим се уређује рачуноводство;
	+ Задруге морају имати обављену задружну ревизију.

# Специфични услови за учешће на конкурсу

Члан 6.

* + Подносилац пријаве, може да аплицира за инвестиције које се односе на улагање у опремање цевовода зa максималну дужину цевовода од 2.000 m;
	+ Подносилац пријаве, може да аплицира за највише две машине у типу „тифона“;
	+ Подносилац пријаве, може да аплицира за инвестиције које се односе на улагање у Системе за наводњавање у типу „ренџер”, „центар пивот”, „корнер пивот“ и „линеар” уколико се наводњава по једној машини најмање 30 хектара површине пољопривредног земљишта, која представља целину, коју чине једна или више катастарских парцела, уписаних у Регистар пољопривредних газдинстава.
	+ Уколико се систем за наводњавање поставља на земљишту, које се налази у закупу у државној својини, подносилац пријаве, а у поступку реализације заједничког улагања сви учесници, морају да имају сагласност о инвестиционим улагањима.

# Сектор воће, поврће и грожђе:

* + Корисник средстава, у зависности од врсте инвестиције остварује правo на суфинансирање инвестиције у сектору воћа ако у Регистру пољопривредних газдинстава има уписано воће/ поврће/грожђе у складу са шифарником биљне производње и ако је предмет инвестиције везан за производњу тог воћа/поврћа/грожђа.
	+ Лице из става 1. овог члана остварује правo на суфинансирање инвестиције за прихватљиве инвестиције чија је противвредност до 49.999 евра.

# Сектор цвеће

* + Корисник средстава, у зависности од врсте инвестиције остварује правo на суфинансирање инвестиције у сектору цвеће, ако у Регистру пољопривредних газдинстава има уписано цвеће у складу са шифарником биљне производње и ако је предмет инвестиције везан за производњу цвећа.
	+ Лице из става 1. овог члана остварује правo на суфинансирање инвестиције у сектору цвећа ако у Регистру пољопривредних газдинстава има уписано до 49,99 ha цвећа.

# Сектор остали усеви

* + Корисник средстава, у зависности од врсте инвестиције остварује правo на суфинансирање инвестиције у сектору остали усеви (житарице, индустријско, крмно биље, зачинско биље и друго), ако у Регистру пољопривредних газдинстава има уписане остале усеве у складу са шифарником биљне производње и ако је предмет инвестиције везан за производњу тих усева.
	+ Лице из става 1. овог члана остварује правo на суфинансирање инвестиције у сектору осталих усева ако у Регистру пољопривредних газдинстава има уписано до 99,99 ha осталих усева.

# Потребна документација

Члан 7.

Документација која се подноси на Конкурс:

#  За физичка лица и правна лица:

1. читко попуњен образац пријаве;
2. фотокопија личне карте или очитана чипована лична карта носиоца регистрованог пољопривредног газдинства или овлашћеног лица у правном лицу;
3. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама, не старији од 30 дана), за подносиоца пријаве, а у поступку реализације заједничког улагања за све учеснике;
4. доказ o регулисаној накнади за одводњавање/наводњавање (потврда ЈВП „Воде Војводине“) закључно са 31.12.2021. године за подносиоца пријаве, а у поступку реализације заједничког улагања за све учеснике;
5. доказ о измиреним доспелим пореским обавезама закључно са 31.12.2021. године (издато од стране надлежног органа јединице локалне самоуправе пребивалишта, односно седишта подносиоца пријаве, као и надлежног органа локалне самоуправе где се налази предметна инвестиција, уколико се предметна инвестиција налази на територији друге локалне самоуправе, на територији АПВ) за подносиоца пријаве, а у поступку реализације заједничког улагања за све учеснике;
6. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде и доказ o извршеном плаћању), за подносиоца пријаве, а у поступку реализације заједничког улагања за све учеснике;
7. за инвестиције које су преко 150.000,00 динара, може се поднети предрачун са спецификацијом опреме и називом произвођача опреме, а коначан оригинални рачун мора бити идентичан предрачуну по износу, спецификацији и добављачу опреме. Предрачун нарочито садржи: назив, седиште и матични број добављача; назив, седиште и матични број, ако је подносилац захтева привредно друштво, земљорадничка задруга и предузетник, односно име, презиме, пребивалиште и ЈМБГ ако је подносилац захтева физичко лице; техничко-технолошке карактеристике за робу, при чему свака ставка у понуди мора да садржи: јединицу мере, количину, јединичну цену и укупну цену ставке, као и укупну цену понуде укључујући посебно исказану нето цену и износ ПДВ-а изражене у динарима; назив произвођача опреме; рок важења предрачуна; број, датум и место издавања предрачуна; оверу добављача;
8. за инвестиције до 150.000,00 динара оригинални рачун за набавку предметне инвестиције са спецификацијом опреме која садржи основне карактеристике конструкције и опреме (подаци исказани у обрасцу пријаве морају бити исти као у рачуну) и називом произвођача опреме. Рачун нарочито садржи: назив, седиште и матични број добављача; назив, седиште и матични број, ако је подносилац захтева привредно друштво, земљорадничка задруга и предузетник, односно име, презиме, пребивалиште и ЈМБГ ако је подносилац захтева физичко лице; техничко-технолошке карактеристике за робу, при чему свака ставка у понуди мора да садржи: јединицу мере, количину, јединичну цену и укупну цену ставке, као и укупну цену понуде укључујући посебно исказану нето цену и износ ПДВ-а изражене у динарима; назив произвођача опреме; годину производње, серијски број; број, датум и место издавања рачуна; оверу добављача;
9. за инвестиције које се односе на улагање у *Соларне панел системе*, неопходно је доставити технички опис компонената система за наводњавање са детаљним техничким описом свих елемената система и са приказом симулације рада система;
10. Уколико се систем за наводњавање поставља на земљишту, које се налази у закупу у државној својини, подносилац пријаве, а у поступку реализације заједничког улагања сви учесници, морају доставити сагласност о инвестиционим улагањима;
11. за инвестиције које се односе на улагање у *Системе за наводњавање у типу „ренџер”, „центар пивот”, „корнер пивот“ и „линеар”* потребно је да се достави технички опис наведеног система састављен од стране добављача опреме на српском језику;
12. Носилац заједничког улагања потребно је да достави уговор о заједничком улагању са роком важења најмање шест година, потписан од стране свих учесника и оверен од стране јавног бележника, у коме су дефинисана сва пољопривредна газдинства, која су учесници заједничког улагања, њихова права, обавезе и одговорности, предмет улагања, бројеви катастарских парцела на којима се поставља предметна опрема, заступање, чување и одржавање опреме и други подаци;
13. отпремницу за набавку предметне инвестиције издату након 01.01.2022. године;
14. доказ о извршеном плаћању предметне инвестиције и то извод оверен од стране банке, а у случају када је физичко лице извршило готовинско или плаћање картицом може доставити само фискални исечак (фискални рачуни са назнаком „чек“ неће се узимати у разматрање);
15. фотокопија уговора о кредиту, уколико је предметна инвестиција набављена путем кредита;
16. фотокопија гарантног листа за опрему за коју је то предвиђено важећим прописима;
17. јединствена царинска исправа (уколико је подносилац пријаве директни увозник) не старија од 01.01.2022. године;
18. фотокопија дипломе о стеченом средњем и високом образовању из области пољопривреде;
19. ако је члан задруге доставити потврду о чланству;
20. уколико је подносилац пријаве сертификован потребно је доставити копију сертификата за органску производњу или сертификат о заштићеном географском пореклу;
21. уколико подносилац пријаве, а у поступку реализације заједничког улагања учесник, поседује важећу потврду о извршеној контроли плодности земљишта које је предмет инвестиције, исту доставити.

**Додатна обавезна документација за предузетнике и правна лица:**

1. извод из Агенције за привредне регистре, с пореским идентификационим бројем;
2. потврда Агенције за привредне регистре о томе да над правним лицем није покренут поступак стечаја и/или ликвидације;
3. потврда Агенције за привредне регистре о томе да је правно лице разврстано у микро или мало правно лице, у складу са Законом о рачуноводству („Службени гласник РС“, број 73/2019).
4. за задруге потврду овлашћеног Ревизијског савеза да задруга послује у складу са Законом о задругама, при чему се потврда издаје на основу коначног извештаја о обављеној задружног ревизији, не старијем од две године, у складу са Законом о задругама.

Подносилац пријаве, а у поступку реализације заједничког улагања сви учесници, треба да се изјасне на обрасцу који је саставни део пријаве о томе да ли ће документацију наведену под тачкама 3, 4 и 5 прибављати сами или ће Покрајински секретаријат по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Уколико се опрема набавља из иностранства, подносилац пријаве обавезан је да достави документа преведена на српски језик, од стране овлашћеног судског тумача. Уколико је рачун/предрачун исказан у страној валути, неопходно је у обрасцу пријаве унети вредност опреме у динарској противвредности, обрачунатој по средњем курсу НБС, на дан издавања рачуна/предрачуна.

Комисија задржава право да поред наведених затражи и друга документа.

# Поступање с непотпуним пријавама

Члан 8.

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 1. овог члана.

Комисија ће одбацити :

* + неблаговремене пријаве,
	+ недозвољене пријаве,
	+ пријаве поднете од стране неовлашћеног лица.

# Одлучивање о додели бесповратних средстава

Члан 9.

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаних у Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

У записник се уноси:

* + укупан број поднетих пријава са приказом тражених средстава,
	+ прихватљиве пријаве са приказом бодова и одобрених износа,
	+ неприхватљиве пријаве разврстане по разлозима неприхватљивости.

Истовремено са записником Комисија доноси и предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања/одбацивања.

Одлуку о додели средстава доноси покрајински секретар на основу предлога Комисије. Одлука се објављује на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs).

Покрајински секретаријат задржава право да од подносиоца пријаве затражи додатну документацију, као и да од пољопривредне инспекције Министарства пољопривреде, шумарства иу водопривреде тражи да изврши контролу реализације предмета уговора, посебно у случају рачуна и предрачуна које су издали добављачи опреме који нису у систему ПДВ-а и рачуна који су знатно изнад тржишне вредности.

# Критеријуми за доделу бесповратних средстава

Члан 10.

Комисија даје предлог за доделу бесповратних средстава на основу поднете документације и критеријума:

|  |  |  |
| --- | --- | --- |
| **Критеријум** | **Одговор** | **Бодови** |
| **Године подносиоца захтева** | Мање од 40 година | 10 |
| Више од 40 година | 0 |
| **Подносилац захтева је жена** | Да | 10 |
| Не | 0 |
| **Степен развијености општине** | Изнад републичког просека | 5 |
| Од 80 до 100% од републичког просека | 10 |
| Од 60 до 80% од републичког просека | 15 |
| Испод 60% од републичког просека | 20 |
| **Пребивалиште подносиоца захтева** | Остала насељена места | 20 |
| Седиште општине | 10 |
| Град | 0 |
| **Радна активност подносиоца захтева** | Бави се искључиво пољопривредом | 20 |
| Бави се пољопривредом више од 50% | 10 |
| Бави се пољопривредом мање од 50% | 0 |
| **Контрола плодности земљишта** | Да | 5 |
| Не | 0 |
| **Власништво поседа** | Власништво | 20 |
| Закуп | 10 |
| Уступљено на коришћење без накнаде | 5 |
| **Датум прве регистрације пољопривредног газдинства** | Мање од 3 године | 0 |
| Више од 3 године | 5 |
| **Чланство у земљорадничкој задрузи** | Да | 10 |
| Не | 0 |
| **Образовање подносиоца захтева** | Пољопривредни факултет | 10 |
| Средња пољопривредна школа | 5 |
| Не | 0 |
| **Досадашње коришћење средстава ПСПВШ** | Први пут | 10 |
| Не | 0 |
| **Сертификација за органску производњу и/или производи сировину или готов производ са географским пореклом** | Да | 10 |
| Не | 0 |
| **Начин апликације подносиоца захтева** | Рачун | 10 |
| Предрачун | 0 |
| **Заједничко улагање** | Да | 20 |
| Не | 0 |
| **Оцена одрживости инвестиције** | Висока | 30 |
| Средња | 20 |
| Ниска | 10 |
| Неодржива | 0 |

У складу с критеријумима, који су дефинисани Правилником, формира се бодовна листа на основу које се додељују бесповратна средства.

# Поступање с пријавама које су одбијене/одбачене или нису у потпуности прихваћене

Члан 11.

На основу одлуке Комисија сачињава, а покрајински секретар доноси, решење са образложењем и поуком о правном средству за подносиоце пријава којима су пријаве одбијене/одбачене или нису у потпуности прихваћене на основу предлога одлуке.

# Право жалбе

Члан 12.

Право жалбе има сваки незадовољни подносилац пријаве на основу одлуке која је објављена на званичној интернет страни Покрајинског секретаријата.

Жалба се улаже покрајинском секретару у року од 15 дана од достављања појединачног решења, односно најкасније у року од 30 дана од објављивања Одлуке на званичној интернет страни покрајинског секретаријата за лица за које лична достава није успела.

Покрајински секретар може да одбаци жалбу као неблаговремену, недозвољену, поднету од стране неовлашћеног лица, да је усвоји у потпуности или делимично или да одбије жалбу као неосновану.

О жалби се одлучује решењем.

# Коначна одлука

Члан 13.

Коначну одлуку доноси Покрајински секретар, на основу донетих решења по основу евентуалних приговора, а која се објављује на званичној интернет страни Покрајинског секретаријата.

# Уговор о додели бесповратних средстава

Члан 14.

Након доношења одлуке о додели бесповратних средстава покрајински секретар у име Покрајинског секретаријата закључује уговор о додели средстава с корисником, којим се регулишу права и обавезе уговорних страна.

Корисник средстава је у обавези да - приликом потписивања уговора са Покрајинским секретаријатом о коришћењу средстава - достави меницу са меничном изјавом, а за правно лице и предузетника - регистровану меницу са меничном изјавом, као средство обезбеђења да опрема неће бити отуђена у року од пет (5) година, осим за опрему чији је век експлоатације краћи од годину дана.

# Исплата бесповратних средстава

Члан 15.

Бесповратна средства исплаћују се након реализације инвестиције, односно након што корисник бесповратних средстава уради монтажу опреме и достави Секретаријату следећу документацију:

* + захтев за исплату са извештајем о наменском утрошку средстава;
	+ оригинал рачун за набавку предметне инвестиције. Спецификација опреме треба да садржи основне карактеристике конструкције и опреме (подаци исказани у обрасцу пријаве морају бити исти као у рачуну);
	+ отпремницу за набавку предметне инвестиције за коју је, у складу са посебним прописима, утврђена обавеза издавања отпремнице;
	+ доказ о извршеном плаћању предметне инвестиције и то извод Корисника средстава и добављача опреме, оверен од стране банке, а у случају када је физичко лице извршило готовинско или плаћање картицом може доставити само фискални исечак;
	+ фотокопију уговора о кредиту, уколико је предметна инвестиција набављена путем кредита;
	+ фотокопију гарантног листа за опрему за коју је то предвиђено важећим прописима;
	+ јединствену царинску исправу (уколико је подносилац пријаве директни увозник) - не старија од 01.01.2022. године;
	+ очитана саобраћајна дозвола, уколико је приколица носећа конструкција, код улагања у инвестиције за соларне панел системе (у саобраћајној дозволи потребно је да је наведена забрана отуђења 5 година);
	+ оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама, не старији од 30 дана)

Покрајински секретаријат задржава право да од подносиоца пријаве затражи додатну документацију. Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора, а посебно у случају рачуна и предрачуна који су издати од добављача опреме који нису у систему ПДВ-а и рачуна који су значајно изнад тржишне вредности. У моменту исплате средстава рачун предузетника и правног лица не сме бити у блокади.

Плаћање мора да се врши на текући рачун добављача или готовински, а плаћања путем компензације и цесије неће бити призната.

Секретаријат путем надлежног сектора може да наложи Пољопривредној стручној и саветодавној служби АП Војводине да изврши чињенично стање (завршну контролу) на терену, достављањем извештаја и записника Секретаријата.

Бесповратна средства ће се исплаћивати у складу с приливом средстава у буџет АП Војводине.

# Обавезе корисника средстава

Члан 16.

Корисник бесповратних средстава по конкурсу дужан је да:

1. покретну ствар, односно непокретност која је предмет инвестиције за коју је остварио подстицаје, користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје, не отуђи и/или не даје другом лицу на употребу најмање пет година од дана исплате подстицаја;
3. сву документацију у вези са инвестицијом чува најмање пет година од дана исплате подстицаја.

Корисник средстава по Конкурсу за ког се утврди да није поступао у складу са одредбама Конкурса и уговора, корисник који је Покрајинском секретаријату онемогућио да обави контролу односно корисник који је достављао нетачне податке, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава.

# Праћење извршавања уговора

Члан 17.

Административну контролу, односно испуњеност обавеза из уговора прати и контролише ресорни сектор Покрајинског секретаријата.

Провера стања на терену обавља се и у току пет (5) година након преноса средстава, осим за опрему чији је век експлоатације краћи од годину дана а прати је овлашћени сектор Покрајинског секретаријата, путем извештаја и записника Пољопривредне стручне и саветодавне служби АП Војводине са терена.

# Завршне одредбе

Члан 18.

Правилник ступа на снагу даном објављивања у „Службеном листу Аутономне покрајине Војводине“.

У Новом Саду,

17.01.2022.

**ПОКРАЈИНСКИ СЕКРЕТАР**

**Чедомир Божић**